# data[].attributes.body
1. lähiopetuskerta

Odotan opintojaksoa innolla, sillä minulla ei ole minkäänlaista kokemusta tämän tyyppisistä opinnoista. Ammatilliseen valmiuteen opettavat kurssit ovat sisällöltään mielenkiintoisia ja tarpeellisia tulevaisuuden suhteita varten. Vähän tietysti jännittää miten pääsen mukaan opintoihin, sillä takana on yksi välivuosi koulun käynnistä. Toisaalta olen intoa ja opiskeluhalua täynnä pienen levon jälkeen!
Odotan jaksolta, että pääsisin kiinni opintoihin ja saisin menestystä kokeissa ja testeissä. Jokainen meistä haluaa kuitenkin olla mahdollisimman hyvä. Ei opiskelukaan kovin kauaa kestä, nyt on siis aika ottaa itseään niskasta kiinni ja skarpata kohti opintoja.

Millainen esiintyjä olen ja millainen haluan olla?

A

Esiintyjänä olen montaa eri asiaa. Heikkoutena mainittakoon suuri jännitys. Vatsa sekaisin, sydän tykyttää, suuta kuivaa, henkeä ahdistaa, kädet tärisee. Lista on loputon. Välillä minulla on myös vaikea ottaa yleisöä huomioon, sillä välttelen katsetta muihin. Saatan myös pitää käsiä miten sattuu ja ryhtikin voi olla huono edessä.
Minulla on kuitenkin myös hyvän esiintyjän piirteitä. Puhun selkeästi ja kuuluvasti, ja ääneni on matala ja selkeä. Jos osaisin hallita jännitystäni, olisin varmasti vielä parempi esiintyjä.
Haluan olla esiintyjä, joka on itsevarma ja osaava. Jännittäisin, mutta vähemmän ja oppisin hallitsemaan sitä. Ihmisille olisi mukava puhua, jos pääsisin vain peloistani eroon. Toivottavasti se tapahtuu vielä.

Seitsemän vahvuutta viestinnän kannalta:

Itsevarma, argumentoiva, hyvä vaikuttamaan, rauhallinen, hyvä kuuntelemaan, osaan sanoa ääneen sen mitä ajattelen, selkeä

Heikkoudet/kehittävät puolet:

Yhä enemmän varmuutta puheeseen, koko ulkokuori pakettiin, jotta itsevarmuus heijastuisi kuulijaan ja vakuuttaisi. Kehonkieli paremmaksi. Mahdollisimman selkeiden sanojen käyttäminen. Katsekontakti.

B

Olen kohtuullisen hyvä ja osaava viestijä, mutta pystyn parantamaan paljon vielä itseäni. Haluan olla mahdollisimman hyvä viestijä, jotta minut otetaan tosissaan ja minua kuunnellaan tarkasti. Haluan parantaa varmuutta puheeseen. Haluan katsoa yleisöä esityksen aikana.

C

Kehittämiskohde: kokonaispaketti kuntoon

Tavoite: Saan koko paketin kuntoon itsessäni ja pystyn puhumaan ja pitämään esityksiä sitä liikaa pelkäämättä. Onnistun esityksissäni.

Keinot: Yritän harjoitella jännittämisen hallitsemista sekä harjoittelen yksin pitämään esityksiä. Itsevarmuuden kehittäminen.
Aikataulu: Aloitan mahdollisimman nopeasti ja hyödynnän tätä ajatusta myös muissa esiintymisprojekteissa, joita koulussa on käynnissä. Jouluun mennessä olen saanut jo itsevarmuuden esiintymiseen. Kesälomaan mennessä olen taitava esiintyjä.

Vapaa sana:

Ensimmäinen tunti takana, ja fiilis hyvä. Odotan kurssia innolla ja toivon samalla tutustuvani paremmin luokkalaisiin. Esiintyminen on haastavaa ja jännittävää aina ja sen kanssa pitäisi oppia elämään. Uskon, että tästä kurssista tulee mukava.

2. lähiopetuskerta

Vapaa sana:

Tunnilla käytiin läpi esiintymisjännitystä laajasti. Esiintymisjännityshän on kaikille tuttua, niin kuin myös minulle. Jännitän monessa tilanteessa ja useasti, mutta eniten huomaan jännittäväni koulussa pitämissä esityksissä. Äänessä oleminen ja huomion keskipisteenä oleminen on minulle vaikeaa.
Vaikuttavia tekijöitä miettiessä heräsi kysymys, olenko ollut aina tämmöinen. Hetken pohtiminen ajoi siihen pisteeseen, että kyllä. Esiintyminen on aina ollut minulle vaikeaa. Se on ironista, sillä jos pääsisin jännityksestä eroon, olisin todella hyvä siinä. Huomion keskipisteenä oleminen on minulle vaikeaa ja alan helposti kuvitella, että teen jotain väärin tai näytän jotenkin väärältä. Pienikin virhe esityksen aikana ajaa minut heti ahdinkoon ja ajattelen vain, että olen nyt nolannut itseni ja se on siinä. Otan aivan liikaa paineita, tiedostan sen itsekin, mutta jännitys ei vain katoa. Jokainen on oma yksilönsä.
Totta kai tiedän, että jännittäminen on normaalia ja se on vain hyvä asia; esiintyjä ottaa asian tosissaan ja tekee parhaansa. Siltihän sitä toivoisi, että voisi jännittää hiukan vähemmän.

Tehtävä: Oma vinkkilista esiintymisjännitykseen

1. Ymmärrä jännitystä. Tämä olisi todella tärkeää, jotta sen hallinta olisi mahdollisimman helppoa.
2. Salli itsesi jännittää. Jännitystä on mahdoton kytkeä kokonaan pois, ole armollinen itsellesi.
3. Totu jännittämiseen. Siihen tottuminen voisi vähentääkin itse jännitystä, sillä itsevarmuus kasvaisi.
4. Älä vaadi itseltäsi täydellisyyttä. Kukaan ei ole täydellinen.
5. Muista yleisön olevan puolellasi. Tätä kannattaisi miettiä aina ennen ja esityksen aikana, kukaan ei ole siellä kivittämässä minua hengiltä.
6. Pelko vähenee osaamisen myötä, eli uskalla heittäytyä esiintymään!
7. Opettele muutama esiintymistilannetta helpottava temppu. Tämä helpottaisi kyllä.
8. Mielikuvaharjoittelu. En ole vielä kokeillut tätä, mutta ehdottomasti aion kokeilla. Kiinnostaa todella mielenkiintoiselta ja voisi toimia.
9. Keskity keräämään onnistumiskokemuksia. Harva esiintyminenhän menee kokonaan penkin alle, harvoin vain muistaa keskittyä siihen positiiviseen.
10.  Etsi ystävälliset kasvot. Tätä kokeilin pitäessämme ryhmäesityksiä, ja se toimi!

Lähteet:

http://elaparemmin.fi/blogi/kun-puhuminen-jannittaa-10-tapaa-paasta-eroon-esiintymisjannityksesta/
https://www.terve.fi/artikkelit/74036-esiintymisjannitys-5-vinkkia

3. lähiopetuskerta

Vapaa sana:

Tunnin aiheina oli esiintymistilanteeseen liittyvät analyysit sekä esiintymiseen liittyvät erilaiset keinot. Aihe oli tärkeä ja mielenkiintoinen, sillä esiintyessä täytyisi osata käyttää kehoa ja ääntä oikein. Itsellä tässä on huomattavasti parantamisen varaa, sillä olen liian paikallaan esiintyessä. Pidän myös käsiä missä sattuu. Puhe on liian tasaista ja se kaipaisi eri äänenvoimakkuuksia erilaisiin tilanteisiin liittyen.
Opin myös uutta analysoimisen tarpeesta. Sinun pitää tietää, kenelle esiinnyt. Esiintyminen ja siihen liittyvät tehokeinot pitäisi osata sopeuttaa eri ihmisiin. Kaiken kaikkiaan tunti avasi minulle uusia ulottuvuuksia siitä, miten monipuolinen esiintymisprosessi onkaan.

Esiintyjäanalyysi:

Puhumisen tavoitteena oli kertoa ja vakuuttaa yleisö siitä, että ajattelemalla kuin tietokone, voi saada parempia tuloksia. Suhtautuminen omaan aiheeseen oli itsevarma. Huomasi, että hän itse ajatteli juuri näin ja puhui luontevasti aiheestaan. Esiintyjänä on itsevarma ja rento. Häntä on erittäin miellyttävä kuunnella. Hän suhtautui yleisöön huomaavaisesti eikä vältellyt heitä. Hän antoi heille aikaa reagoida esitykseen esim. nauramalla.
Hän teki asiat selväksi ja painotti tiettyjä sanoja korostaakseen aihetta. Äänen voimakkuutta muuttelemalla hän sai kuulijan kiinnostumaan aiheesta entistä enemmän. Verbaalinen viestintä huolellista yleiskieltä. Englanti oli erittäin selkeä ymmärtää, sillä puhe ei ollut liian nopeaa eikä hidasta. Puhe mukautettiin kuulijoille sopivaksi ja puheen pitäjä oli selvästi ammattilainen.
Nonverbaalisen viestinnän piirteitäkin oli monia. Kehoa käytettiin eleiden korostamisessa. Puhetempo, äänenkorkeus ja äänen voimakkuus olivat sopivat tilanteeseen. Kokonaisarviona esiintyjä oli todella vakuuttava ja taitava. Siinä ei paljon parantamisen varaa olisi.

4. lähiopetuskerta

Kuusi oivallusta vaikuttavien puheiden viestinnästä:

1.      Jos henkilö itse uskoo siihen, mistä haluaa puhujan vakuuttaa, on puhuminen ja esitys heti paljon vakuuttavampaa.

2.      Rauhallinen ja selkeä kieli luo esitykselle vankan pohjan. Esitystä on mukavampaa kuunnella ja seurata, kun se on hyvin ja rauhallisesti tehty.

3.      Vaikuttava puhe on itseasiassa yllättävänkin vaikuttavaa. Ainakin hyvät sellaiset. Niihin samaistuu helposti ja ne jäävät mieleen.

4.      Lyhyt aikakin puhetta voi riittää vaikuttamaan. Jo parinkin minuutin puhe voi olla todella vakuuttava.

5.      Itselle mielenkiintoinen aihe on heti tuplasti mielenkiintoisempaa.

6.      Puhetta voisi kuunnella pidempäänkin. Ne ovat itseasiassa todella mielenkiintoisia.

Vaikuttavan puheen itsearviointi:

Käytin aikaa noin kolme tuntia valmistautumiseen edellisenä iltana. Jätin aiheen harkinnan viimeiselle illalle ja se ei ollut kaikkein viisain ratkaisu. Valmistauduin esitykseen harjoittelemalla puhetta ja kirjoittamalla sen muistiin. Osallistujiin en valmistautunut juuri mitenkään. Olosuhteisiin valmistauduin harjoittelemalla jännityksen kontrollointia.

Olin selvillä tavoitteistani ja suoriuduin niistä ihan hyvin. En ennakoinut mahdollisia erimielisyyksiä juurikaan, sillä puheeni kanta oli todennäköisesti kaikille sama; heijastimia tulisi käyttää pimeällä. Aktivoin kuulijoita rauhallisella ja selvällä äänellä. Vaikuttamiseni oli tehokasta, mutta elävöittämiseen olisin kaivannut lisää toimintaa.

2. Onnistuin luomaan hyvän kokonaisuuden jonka esitin rauhallisesti yleisölle. Puheeni oli selvää ja kuuluvaa. Olisin voinut liikkua vähän enemmän sekä käyttää käsiä esityksessä.

3. Välittömät vaikutelmat olivat lähinnä ”huh, nyt se on ohi”. Mielessäni pyöri myös, että sehän menikin loppujen lopuksi ihan hyvin. Koin onnistumisen tunteen, sillä minulle esitys oli mennyt paremmin kuin hyvin. Keskustelua kuulijoiden kanssa ei syntynyt.

Opin tästä tilanteesta, kuinka pitää puhe, jota pitää puhua ilman valmista lappua ihmisten edessä. Muistiinpanot olivat mukana, mutta niihin sisältyi vain murto-osa puheesta. Ensi kerralla osaan keskittyä heikkouksiini ja parantaa niitä. Jännityksen hallinta ja puheen elävöittäminen keholla ovat niitä asioita, joissa on parantamisen varaa.

Vapaa sana:

Neljännellä oppimiskerralla kävimme läpi puolen luokan puheet. Olin itse myös esiintymässä. Tunnilla opin paljon esiintymisestä ja itsestäni, kun jouduin esiintymään puheen avulla. Luokan keskiössä oleminen ei ole minun parasta puolta, mutta selviydyinkin ihan hyvin. Esiintyminen ja puhuminen on tärkeä osa tradenomia ja näitä asioita on osattava ja uskallettava suorittaa. Lopussa kiitos seisoo.

5. lähiopetuskerta

Viisi uutta oivallusta:

1. Puheet olivat todella mielenkiintoisia. Niihin jäi mielenkiinto kiinni helposti ja niitä jaksoi helposti kuunnella pari tuntia putkeen.

2. Puhuminen on esiintymistilanteessa hankalampaa. Keskittyminen ja jännityksen paine on huomattavissa monelta. Kuitenkaan se ei syö esiintymisen onnistumista, sillä omasta mielestäni lähes kaikki pitivät itsensä koossa esiintymisen aikana.

3. 5 minuuttia on kuuntelijalle normaali aika, esiintyjälle pitkä. Näin ainakin itselläni.

4. Itsestään uusien puolien löytäminen. Jännityksen ja esiintymispaineen kautta sain ammennettua uutta tietoa itsestäni, millainen esiintyjä olen.

5. Esiintyminen on taitolaji, jonka ammattilaiseksi tulee vain harjoittelemalla.

Katsaus menneeseen ja tulevaan: Luettuani oppimispäiväkirjan alusta loppuun olen oivaltanut, että toiminnassani ei ole tapahtunut suurta muutosta. Pieni pala jännitystä on saatu pois, ja tilalle pieni pala esiintymistaitoa. Olen ehkä hivenen varmempi nyt esiintyjänä, ja osaan käsitellä tunteitani paremmin.  Kuitenkin suurin muutos on vasta edessä. Jatkuva esiintyminen pitää yrittää saada osaksi kouluelämää, jotta siitä tulisi mahdollisimman luonnollista. Tavoitesuunnitelmaan liittyen olen ehkä askeleen edempänä. Eteenpäin aion edetä hitaasti mutta varmasti.

Vapaa sana:

Tunnilla kuuntelimme viimeisten oppilaiden puheet ja kurssi alkoi olla paketissa. Fiilikset olivat ihan hyvät kurssista, enemmän olisin toivonut konkreettista esiintymisen ja jännityksen parantamista. Kuitenkin tuntuu, että on hieman parempi esiintymään. Tästä on hyvä jatkaa uusien haasteiden parissa.